ભાઈશ્રીને નિહાળીએ તો એમના જીવનમાં સત્યપરાયણતા, નીતિમત્તા કે પછી ન્યાયસંપન્ન વ્યવહાર ઉત્તમ રીતે ચરિતાર્થ થતો દેખાશે. અખૂટ ધીરજના સ્વામી તેઓ ક્યારેય ઉતાવળ કરતા નથી, શાંતિ અને સમભાવ સાથે પ્રવહ્તુ તેમના જ્ઞાનમય જીવનનો વિચાર કરીએ તો આપણા અંતરમાં અજવાળાં થાય છે. પરિસ્થિતિઓ એક સરખી હોય છતાંયે ભાઈશ્રીનો પ્રતિભાવ એક સરખો હોય અને ન પણ હોય. તેમની જ્ઞાનશક્તિ સર્વાંગી રીતે વસ્તુસ્થિતિને સૂક્ષ્મ રીતે સમજી જાય છે. સંવેદનાત્મક, તેમની પવિત્ર લાગણીઓ બધાંને પ્રેમ કરે છે અને છતાંએ તેઓ કોઇની સાથે મોહથી બંધાતા નથી. તેઓ બરાબર સમજે છે કે, કયું કાર્ય ક્યારે કરવું. તેઓ આખી વ્યવસ્થા એવી રીતે ગોઠવે કે સહુનું કલ્યાણ તેમાં સમાયેલું હોય. આધ્યાત્મિક મૂલ્યોને સાચવીને, પરમાર્થના લક્ષે થતા તેઓના તમામ વ્યવહારિક કાર્યોમાં ધીરજ, પ્રેમ, કરુણા, ઉદારતા, ઊંડી સમજણ, ઉત્તમ આયોજન, દ્રઢ સંકલ્પ જેવા અનેક ગુણો જોવા મળે. તેઓ આપણા આદર્શ છે, તેમનું જીવન એ શાસ્ત્રનો સાર છે.